b'\n_START_ARTICLE_\nGornja Stubica\n_START_SECTION_\nLega\n_START_PARAGRAPH_\nGornja Stubica le\xc5\xbei 4 km jugovzhodno od Donje Stubice v prostrani dolini reke Krapine pod severnimi obronki 1030 m visoke Medvednice na nadmorski vi\xc5\xa1ini 201 m. Tu se v dolini zdru\xc5\xbeijo potoki, ki se zlivajo z Medvednice: Slani potok, Pi\xc5\xa1k morica in Burnjak.\n_START_SECTION_\nZgodovina\n_START_PARAGRAPH_\nV tem kraju se je v zadnjih dneh januarja leta 1573 pri\xc4\x8del velik hrva\xc5\xa1ko-slovenski kme\xc4\x8dki upor, ki ga je vodil Matija Gubec. Temu zgodovinskemu dogodku je v Gornji Stubici postavljen velik spomenik delo kiparja Antuna Augustin\xc4\x8di\xc4\x87a in muzej. Muzejska zbirka posve\xc4\x8dena kme\xc4\x8dkim uporom je postavljena v baro\xc4\x8dnem dvorcu iz 18. stoletja, ki je bil v lasti dru\xc5\xbeine Or\xc5\xa1i\xc4\x87. Okoli dvorca se razprostira park. V dvorski kapeli in nekdanji zakristiji pa je postavljena stalna razstava sakralne umetnosti Hrva\xc5\xa1kega Zagorja._NEWLINE_Stara cerkev sv. Jurja mu\xc4\x8denika je bila zgrajena \xc5\xbee pred letom 1279. Sedanja baro\xc4\x8dna pa leta 1752. V njej so trije baro\xc4\x8dni oltarji, spovednica, orgle, zgodnje baro\xc4\x8dni ciborij in dva keliha. Ob cerkvi stoji stara lipa (imenovana Gub\xc4\x8deva lipa), pod katero se je zbiralo vodstvo upora z Gubcem in dogovorilo za\xc4\x8detek upora, ki se je nato raz\xc5\xa1iril v Hrva\xc5\xa1ko Zagorje in Slovenijo.'